Galko, Ľubomír, poslanec NR SR (2023-11-28):
... sa vyhrážal disciplinárnym konaním sudcovi Kubišovi, ktorý vydal neodkladné opatrenie o tom, že dvaja policajti sa majú vrátiť do funkcií, lebo ich postavením mimo službu bol porušený zákon a ich práva. Alebo ich teda preradením v tomto prípade. Zároveň toho sudcu obvinil z trestného činu ohýbania práva. Nebol to len tento sudca, na koho kydal, ale napríklad bol to aj sudca Cisarik, ktorého verejne napadol za to, že odsúdil trestným rozkazom exsmeráckeho funkcionára a dnes obžalovaného guvernéra Národnej banky Slovenska Petra Kažimíra. Je to neprípustné. 4. Matúš Šutaj Eštok podporil zastrašovaciu akciu voči policajnému funkcionárovi a dehonestuje dlhoročných policajtov. Nie je normálne, aby auto dlhoročného policajta v jeho dedine obkľúčilo aj s majákmi policajné komando aj s prokurátorom ako najťažšieho zločinca, a to len preto, lebo mu v piatok večer prestalo platiť povolenie používať služobné vozidlo na cestu do práce a z práce kvôli tomu, že sa mu zmenil nadriadený, ktorý toto povolenie vydal, a to pred očami jeho manželky a maloletého dieťaťa, ktoré síce v danom čase vtedy v predmetnom aute neboli, ale situáciu videli, lebo boli nablízku. To je voči policajtovi, ktorý roky verne slúžil našej vlasti, obyčajná špinavosť. Zároveň je to urážka a neprijateľný signál vyslaný všetkým policajtom, ktorí slúžia v zbore. 5. Matúš Šutaj Eštok vždy stál v konfliktnej situácii v Policajnom zbore zásadne na jednej strane. Už pred svojou nomináciou hovoril o časti policajtov ako o kovbojoch, čo krivia spravodlivosť, alebo ako o partičke grázlov. Nazýval ich mafiou a posielal ich spakovať si veci a zmiznúť zo Slovenska. A po voľbách v tom pokračoval od prvého dňa. Svedčia o tom všetky jeho kroky v úrade. 6. Matúš Šutaj Eštok torpéduje prácu policajtov a prokuratúry, spochybňuje nezávislé súdnictvo a právny štát. Tvrdí, že ľudia sa popriznávali aj k tomu, čo nespravili, a preto súdy odsúdili 40 ľudí z éry SMER-u. Spochybnil napríklad aj akciu Vírus, ktorá sa týka podozrenia z rozkradnutia 74 mil. vo Vojenskom spravodajstve smeráckymi nominantmi. Bez akejkoľvek znalosti podrobností vecí to označil za vymyslený prípad. Ani jednu skutočnosť, fakty ktoré som zhrnul v týchto šiestych bodoch, ktoré som teraz popísal, ani minister vnútra, ani jeho kolegovia vo vláde, ani poslanci vládnej koalície doteraz nevyvrátili. Ani jedinú. Práve naopak, len ste v nás svojimi vystúpeniami náš pocit, že Matúša Šutaja Eštoka teba odvolať, zmenili na presvedčenie a istotu. Predstavitelia vládnej koalície, a to na komplet úplne všetci členovia vlády, spravodajcovia a aj poslanci tu v príspevkoch neustále odbiehajú od témy, čítajú nám tu úryvky z rôznych pochybných nahrávok, obviňujú tu kdekoho krížom-krážom zo všetkého možného. Politikov, členov predchádzajúcej vládnej garnitúry, policajtov aj prokurátorov. Toto, čo tu doteraz predviedli, bolo doslova bizarné, lebo k meritu veci nepovedali vôbec nič. Už tretí deň tu od nich počúvame kvantum informácií a tvrdení, ktoré sem vôbec nepatria a patria buď na stranícke tlačové konferencie alebo ešte lepšie, na súdy, keď tie súdy budú prebiehať. Len mlátenie prázdnej slamy nám tu koaliční predstavitelia už tri dni predvádzajú. A to môže mať len jeden jediný dôvod, a síce že niečo, čo by bolo vhodné na obhajobu Matúša Šutaja Eštoka, nejaké fakty alebo racionálne argumenty nemajú žiadne, nič, nula. Dámy a páni, pre toto všetko súčasný minister vnútra nemôže mať už ani vašu dôveru, kolegovia a kolegyne z vládnej koalície, a už ju určite dávno stratil, pretože ani vy nie ste úplne slepí a hluchí. Vaše prejavy sú len prejavy straníckej a koaličnej disciplíny a poslušnosti, ktorú v sebe máte a ktorá vás núti držať ho v kresle. Nie ste ani úplne nesvojprávni, ani hlúpi, aspoň teda väčšina, si myslím, ste len bezhranične, a dovolím si povedať, že v túto chvíľu už až nebezpečne poslušní. Vaša poslušnosť, vaše udržanie vo funkcii politika, ktorého zotrvanie na funkcii bude morálne devastovať Policajný zbor a ktoré sa s pravdepodobnosťou hraničiacou s istotou pri hlasovaní o jeho dôvere udeje, zdevastuje totiž aj našu mládež a vlastne zdevastuje celú našu vlasť. Táto vaša poslušnosť je nielen nebezpečná, je aj neospravedlniteľná a neprípustná. Matúš Šutaj Eštok za neuveriteľne krátky čas napáchal a stále pácha nepredstaviteľné škody na Policajnom zbore. Demoralizoval, demoralizuje ho každým dňom, podporuje pomstychtivých príslušníkov v radoch polície a, naopak, udupáva vieru v spravodlivosť a právny štát u tých slušných a čestných policajtov, čo v Policajnom zbore sú. A počet tých pomstychtivých, samozrejme, takto rastie a bude naďalej rásť. Prečo by aj nerástol? Veď oni si povedia, keď môže náš minister vnútra Eštok, prečo by sme nemohli my. Lenže toto my nesmieme ďalej pripustiť, dámy a páni, toto zlo, bezprávie, dezilúziu a amorálnosť v jednom, ktoré šíri v Policajnom zbore súčasný bezškrupulózny minister vnútra, musíme spoločne zastaviť. Musíme to urobiť alebo sa o to aspoň pokúsiť, aby napáchané škody na odbornom a ľudskom potenciáli v Policajnom zbore neboli neopraviteľné. Varujem vás, pretože nie sme od toho stavu už ďaleko. Je našou spoločnou povinnosťou zbaviť Matúša Šutaja Eštoka funkcie a pokračovať v ozdravovaní Policajného zboru. Ak by mal nominant strany SMER 2, alias HLAS Petra Pellegriniho, Matúš Šutaj Eštok v sebe aspoň kúsok cti, nenechal by túto schôdzu s témou jeho odvolávania ani prebehnúť. Nespravil to, lebo má politické zadanie a jeho zadanie mu bráni reálne posúdiť svoju situáciu. Kompromituje SMER 2, alias HLAS Petra Pellegriniho, poškodzuje Policajný zbor, škodí Slovensku a zo seba robí politika, pre ktorého nebude časom nikdy voľné miesto ani v obyčajnej slovenskej krčme. Na záver dovoľte jednu osobnú poznámku, lebo mnohí na tzv. čurillovcov, ktorí sa tu nemôžu brániť, útočíte. Pred viac ako dvadsiatimi rokmi sa jedna známa nemecká firma po tom, ako u nás odskúšala jednu prevádzku, rozhodla expandovať po celom Slovensku a hľadala skupinu ľudí s adekvátnou praxou, manažérskymi skúsenosťami, predpokladmi pracovať vo vysokom stresovom prostredí a mimoriadne časovo aj miestne flexibilných. Bol som jeden z tých, čo sme boli úspešní v niekoľkokolovom pomerne náročnom výberovom konaní. Dostali sme vysoko nadštandardné podmienky a povolávacie rozkazy takzvané. Súčasťou zmluvy bol totiž aj náš záväzok, pôsobiť kdekoľvek na Slovensku aj v zahraničí, hlavne v rámci zapracovania sa. Po roku tvrdej driny v Českej republike som nastúpil ako riaditeľ 400 km od domova do svojho prvého hypermarketu v Spišskej Novej Vsi. Mojou úlohou bolo otvoriť, zabehnúť, personálne obchodne zastabilizovať. Nastúpil som tam ako mladý človek plný ideálov a tam som sa zrazil s realitou. Zažil som tam okrem skvelých východniarov z radov zamestnancov aj zákazníkov totiž aj zlé veci, lebo to boli divoké roky, kedy si vagabundi dovolili vyšliapnuť aj na takéto silné medzinárodné firmy a ich manažérov. Postavil som sa v tých časoch voči bande okolo preživšieho brata Alojza Kromku, prezývaného Lojzo Čistič, grázlom, ktorí si mysleli, že si spravia z toho hypermarketu v Spišskej Novej Vsi svoj grátis samoobslužný podnik. Kto nevie, čo tu boli za ľudia, nech použije internet. Nedovolil som im to, bol to predsa môj hypermarket. Ešte dnes si pamätám, ako som raz stál v kancelárii, keď prišiel za mnou jeden z jeho ľudí, rozopol si bundu, tak aby bolo vidieť revolver, ktorý mal, a spýtal sa ma, či mám s ním... s nimi nejaký problém a treba ma riešiť. Aj tak som neustúpil ani o krok a v spolupráci s niekoľkými čestnými a odvážnymi policajtmi v Spišskej Novej Vsi som to ustál. Ustáli sme to napriek tomu, že nemeckí majitelia nechápali, nechceli chápať, čo sa na Slovensku vlastne deje, a ich podpora bola nedostatočná. Vytlačili sme tú bandu do iného mesta, kde to mali jednoduchšie, lebo tam im odpor nikto nekládol. Boli to divoké roky a ustál som to len preto, lebo v tých časoch, keď mnohí zo zboru s mafiánmi a hrdlorezmi, ak nie kolaborovali, tak aspoň privierali nad nimi oči, sa našli v tej Spišskej Novej Vsi odvážni a čestní policajti, ktorí to tak neurobili a postavili sa za mňa. Od tých čias si nesmierne vážim prácu všetkých policajtov a tých, čo sa postavili mafii, zvlášť. Neotierajte si, prosím pekne, preto kolegovia a kolegyne, vaše ústa o tzv. čurillovcov. Mnohí ste ešte ťahali takpovediac gumeného káčera, keď oni bojovali s hrubokrkými mafiánmi, a iní viete hrubé drievko. Viete veľké nič o tom, že čo sú to za ľudia. Títo policajti odstíhali najhoršie mafiánske skupiny, Ján Čurilla piťovcov, Miroslav Chudý sýkorovcov, Pavol Ďurka takáčovcov a Ľubomír Danko sátorovcov. Takýchto ľudí vy tu dehonestujete! Týchto ľudí tu nazýva Matúš Šutaj Eštok bandou grázlov a hovoril o nich, že si majú spakovať veci, aj preto by mal skončiť vo funkcii, aj preto je nehodný stáť v čele inštitúcie, ktorá zastrešuje Políciu Slovenskej republiky. Vážené poslankyne, vážení poslanci. My v našom hnutí nemôžeme konať inak. V opačnom prípade by sme sa stali spolupáchateľmi, čo súhlasia s tým, čo sa v Policajnom zbore deje. Musíme mu vysloviť nedôveru. A to nielen v mene voličov nášho hnutia, demokratickej opozície, ale už aj v mene mnohých voličov strán SNS, SMER 1 a aj samotného SMER-u 2 alias HLAS-u Petra Pellegriniho. Pán minister vnútra Matúš Šutaj Eštok, vyslovujeme vám nedôveru. Prosím, odíďte. Ďakujem vám za pozornosť. (Potlesk.)